閑居日有幽事戲作
作者：周文璞
朝代：宋

paragraphs: 竹暗僧窺戶，莎寒鶴上廳。
壁懸陳處士，屏貼少微星。
壘甓爲蔬圃，埋盆學蓼汀。
自知癡得計，常用醉爲醒。
野客兼稱僕，幽禽代作伶。
浴鳬翻落磵，鬭雀墮空庭。
算數推三甲，防身召一丁。
案頭松葉響，牆角柚花馨。
梵庋堆書笈，醪罌隠粟缾。
茅茨隠煙雨，鷄犬也忘形。